90. schôdza NR SR - 9.deň - B. popoludní
Dátum: 2023-05-16
Poslanec: Mazurek, Milan (-)
Druh vystúpenia: Vystúpenie v rozprave

12. Kolegovia, kolegyne, tak ako ja, si aj vy uvedomujete, že 41 % obyvateľov Slovenskej republiky sa bojí o transparentnosť volebného procesu v nadchádzajúcich predčasných parlamentných voľbách. To nie je údaj, informácia, ktorú by som si teraz vycucal z prsta, ale je to údaj, ktorú zverej... ktorý zverejnil práve váš najobľúbenejší neoliberálny Denník N. To znamená, vychádza z prieskumu, ktorý zrejme budete po väčšine, ako tu ste, rešpektovať a nebudete spochybňovať jeho zistenia. 41 % obyvateľov Slovenskej republiky, ktorí majú pochybnosti o transparentnosti volebného procesu, a teda o zverejnených volebných výsledkoch, či neboli manipulované, či došlo k zverejneniu výsledkov, ku ktorým aj reálne došlo. To znamená k tomu, ako v skutočnosti hlasovali jednotliví ľudia vo volebných komisiách, vo volebných miestnostiach, toto číslo nás jednoducho ako Národnú radu zaväzuje k tomu, aby sme niečo urobili s týmito obavami a aby sme obyvateľov Slovenskej republiky mohli transparentne presvedčiť, že volebný proces nebude manipulovaný. To znamená, že keď prídu do tej volebnej miestnosti, odovzdajú svoj voličský hlas, rozhodnú o tom, kto by mal zastupovať ich demokratický názor v rámci parlamentnej demokracie na Slovensku, že presne to isté bude neskôr zverejnené v štatistickom úrade a že presne podľa týchto legitímnych výsledkov budú prideľované mandáty v Národnej rade a skrze toho bude aj skladaná vláda Slovenskej republiky. A hnutie REPUBLIKA vypočulo volanie týchto obyvateľov, ktorí práve na základe pôsobenia Matovičovo-Hegerovej totalitnej protislovenskej vlády na Slovensku prišli k presvedčeniu, že táto vláda je schopná úplne všetkého a nadobudli dojem, že sú schopní aj falšovať voľby. Práve hnutie REPUBLIKA prišlo s riešením, ktoré môže zamedziť týmto obavám a všetkým obyvateľom Slovenskej republiky môže jasne povedať, voliť má zmysel. Má zmysel ísť voliť, môžete ísť voliť úplne bez problémov a hlavne môžete ísť voliť bez obáv, pretože sa nebudete musieť báť falzifikácie voličských výsledkov. To je niečo, s čím nemôže mať problém ktokoľvek, ľavicový, pravicový, demokratický, liberálny, konzervatívne naladený občan, politik, poslanec, jednoducho nikto. S transparentnosťou volebného procesu nesmie mať v demokratickej spoločnosti principiálne nikto problém, a snáď nikto nebude nesúhlasiť. Problémom je, čo nastalo po schválení nášho zákona v prvom čítaní. Médiá spustili doslova kvikot, ktorý je nepochopiteľný z môjho pohľadu. Samozrejme, žiadne z týchto médií, ktoré od rána do večera rozoberalo našu novelu zákona, nám nedalo ucelenú možnosť vyjadriť sa k tomuto zákonu, nepozvalo nás do žiadnej politickej diskusie, v ktorej by sa o tomto zákone hovorilo, ale prichádzali s názormi: hnutie REPUBLIKA predkladá návrh zákona, ktorý je neopodstatnený, ktorý nemá význam, hnutie REPUBLIKA straší manipuláciou volieb, opozícia chce zamanipulovať ľudí rovnako ako ich zmanipuloval Donald Trump v USA a zaútočiť na Kapitol a bláboly, sprostosti, až sa človek chytal za hlavu. Je neuveriteľné, s čím dokázali médiá prísť, a práve na tomto príklade, kedy na jednej strane vytvárali úplne uletené konšpiračné teórie o tom, že opozícia sa snaží zmanipulovať ľudí do akejsi viery v to, že tu je problém, ktorý v skutočnosti neexistuje, ale zároveň tej istej opozícii nedali legitímnu možnosť vyjadriť sa v normálnych debatách a vysvetliť, čo si o tomto zákone myslia, prečo je podľa nich potrebný, ukazuje na skutočnú manipuláciu. Že nie opozícia, nie hnutie REPUBLIKA je to, ktoré manipuluje verejnosť, ale médiá, prehnité, skorumpované médiá, ktoré na jednej strane hovoria, že je tu akási manipulácia s verejnou mienkou a na druhej strane nedovolia vyjadrenie toho, ktorého z tej manipulácie obviňujú. No tak mi povedzte, čo už je väčšia manipulácia. A fascinujúce na tomto mediálnom pokrytectve, na tejto už doslova mediálnej úbohosti je skutočnosť, že po krajských, po komunálnych voľbách tu v Bratislave začal mať Denník N jeden závažný problém, a to bolo to, že nejaký kandidát, ktorý vo všetkých okrskoch získal nejakých 0,0 neviem čo hlasov, naraz v niekoľkých okrskoch vystrelil nad 10 %, a bolo to podozrivé. Začalo sa to riešiť, začalo sa to prešetrovať, zistilo sa, kde bola chyba. No chyba bola úplne triviálna. Ľudia, ktorí z volebných zápisníc, zo zápisníc v okrskových volebných komisiách, prepisovali tieto údaje do počítača, sa pomýlili a napísali tam iné údaje, a tým pádom došlo ku skresleniu výsledného volebného procesu. Nebola to cielená manipulácia, naopak, došlo ku chybe. A kým sa na tú chybu prišlo, museli sa jednoducho pootvárať všetky tie urny, prepočítať hlasy, skontrolovať volebný proces. Keby platil náš návrh zákona, tak si ktorýkoľvek občan môže pozrieť zverejnenú volebnú zápisnicu, ktorú podpísali všetci členovia okrskovej volebnej komisie, a porovnať ju so zverejnenými výsledkami na štatistickom úrade a okamžite by videl ten rozdiel, mohol by naň upozorniť a veľmi rýchlo by došlo k náprave. Fantastická vec v rámci transparentnosti volebného procesu. A viete čo je ešte viac fantastickejšia vec? Že práve ten istý Denník N ako možné riešenie pre zamedzenie opakovania sa takejto situácie z Bratislavy navrhol zverejňovať volebné zápisnice z okrskových, okresných, miestnych a tak ďalej volebných zápisníc. A keď potom hnutie REPUBLIKA predložilo návrh, po ktorom volal Denník N, tak Denník N začal písať, že hnutie REPUBLIKA manipuluje ľudí, že prináša niečo, čo nie je potrebné, že vytvára fantómovú hrozbu, že vykopáva otvorené dvere a podobné nezmysli. Na tomto vidíte, že títo hlupáčikovia v jednotlivých redakciách ani sami nevedia, čo písali mesiac dozadu, ani sami nevedia, po čom volali a čo nazývali transparentným, slobodným a správnym riešením vzniknutého problému, pretože keď s tým riešením niekto príde, tak len preto, že majú penu pri ústach ako besné psy a nenávidia hnutie REPUBLIKA, nenávidia opozíciu, nenávidia vlasteneckých politikov, politikov so skutočným presvedčením a láskou k Slovenskej republike, tak sú schopní poprieť vlastné slová behom milisekundy, urobiť zo seba kolosálnych hlupákov pred celým národom a volať po niečom, po čom boli, pričom boli sami proti alebo dokonca opovrhovať niečím, čo sami žiadali. Takáto je úroveň slovenský médií. A potom nám hovoria, majte k nim úctu, rešpektujte redaktorov, prinášajú to novely Trestného zákona, že keď niekto údajne šíri nenávisť k novinárom, čo je, samozrejme, šírenie nenávisti je úplne subjektívny pojem, na základe ich práce, ich funkcií, ich povolania, tak ho treba zavrieť do basy. Ale akú máte mať úctu k novinárovi, ktorý vám jeden deň povie, že treba zverejňovať volebné zápisnice a druhý deň povie, to nie je mysliteľné, niekto chce zverejňovať volebné zápisnice. To je manipulátor, on chce útočiť na Kapitol, on sa inšpiroval u Donalda Trumpa a podobné voloviny. Chápete tomu? Úplne jednoduchý legitímny návrh zákona. Kolega predkladateľ Edo Kočiš za hnutie REPUBLIKA vyprecizoval všetky znenia, všetko, s čím mohol mať ktokoľvek akýkoľvek problém, lehoty sú jasne nastavené, je nastavené, kedy sa to má zverejniť, do kedy to má visieť, kde to má visieť. Je úplne zrejmé, že každý jeden občan Slovenskej republiky si môže skontrolovať, či mohlo alebo nemohlo dôjsť k nejakej manipulácii, či mohlo alebo nemohlo dôjsť k nejakej chybe, aká sa práve udiala v Bratislave, a teda transparentná kontrola volebného procesu je zabezpečená na plnohodnotnej miere a každý jeden obyvateľ Slovenskej republiky priamo uvidí vďaka tomuto zverejňovaniu zápisníc, čo spočítali jednotliví delegáti v okrskových volebných komisiách, úplná, čistá nádhera. Transparentnosť, aká nemá obdoby, a preto každý zmýšľajúci poslanec Národnej rady podľa môjho názoru takýto návrh zákona podporuje, pretože problém s takýmto návrhom zákona logicky môže mať len ten, ktorý by si snáď nejakú manipuláciu prial, a na to sa budú aj ľudia pozerať pri hlasovaní. No komu vadí to, že sa zverení, ako dopadli voľby? No len tomu, kto nechce, aby sa zverejnilo, ako reálne dopadli voľby. A prečo niekto nechce ako zverejniť, ako dopadli voľby? No jedine preto, že má nejaký zlý úmysel. S dobrým úmyslom takéto rozhodnutie prijať nemôžete. A z toho dôvodu je úplne logické, že ak tento návrh zákona finálne vo štvrtok o jedenástej, kedy sa o ňom bude hlasovať, schválime, akceptujeme, všetkým obyvateľom Slovenskej republiky vyšleme pozitívny signál, že sa nemusia ísť báť na voľby. Tým 41 % obyvateľom Slovenskej republiky, ktorí nedôverujú Hegerovo-Matovičovej vláde, a stavím sa, že už ani teraz Čaputovej progresívnej vláde, tým všetkým vyšlete jasný signál, vyšleme im jasný signál, že voľby nebudú zmanipulované, pretože všetky údaje o volebnom procese budú transparentne zverejnené a každý jeden obyvateľ Slovenskej republiky bude môcť byť tým, ktorý bude kontrolovať správnosť výkonu tohto volebného procesu. Úplne fantastický návrh zákona, akýkoľvek protiargument pri tomto návrhu skrátka neexistuje. Preto to opakujem, komu záleží na tom, aby volebný proces bol transparentný a ľudia mali dôveru v demokratické inštitúcie, mali dôveru aj v Národnú radu a vedeli, že tí, ktorí ich v Národnej rade zastupujú, sú skutočne tí, ktorých vo voľbách zvolili, nemáte žiaden problém, zahlasujete za. Ak chcete vytvárať pochybnosti, ak chcete šíriť beznádej, ak chcete šíriť politickú apatiu, ak chcete presviedčať ľudí o tom, že nemá zmysel ísť voliť a že môžu existovať pochybnosti o transparentnom sčítavaní hlasov v posledných alebo v najbližších parlamentných voľbách, bez problémov hlasujte proti, zdržte sa, ale potom to ľuďom budete vysvetľovať len vy sami, pretože len na vás bude padať táto pochybnosť, že ste chceli, aby voľby neboli transparentné. Za nás všetko, úplne jednoduché a už teraz ďakujem každému poslancovi Národnej rady, ktorý sa zachová správne, zachová sa inteligentne a zachová sa s úctou voči obyvateľom Slovenskej republiky, z ktorých daní sú výplaty všetkých nás, ako tu sedíme.